35. schôdza NR SR - 14.deň - A. dopoludnia
Dátum: 2025-06-17
Poslanec: Krúpa, Juraj (SaS)
Druh vystúpenia: Vystúpenie v rozprave

Máme investície napríklad do počítačov, ktoré NKÚ hodnotí ako predražené o zhruba 120 miliónov. Máme rámcovú zmluvu na oblečenie z kávových zŕn za 70 miliónov. Máme síce nákup hasičských vozidiel za 46 miliónov, ale od schránkovej firmy, pofidérnej firmy, ktorá podľa vyhodnotení je predražená zhruba o 16 miliónov. Máme kopec takýchto investícií, máme kopec takýchto verejných obstarávaní, ktoré sú naozaj že predražené, a môžete to obhajovať, pán minister, koľko chcete, všetci to vieme, všetci to vidíme. Namiesto toho, aby ste tie peniaze investoval naozaj tam, kde je potrebné, do hasičov, do ich ďalšieho vzdelávania, do ich platov. Pretože viete, hasiči sa z toho svojho platu neuživia. To je holý fakt. Hasiči pracujú tak, že majú tie svoje 48-hodinové služby a potom majú dva dni voľno a chodia na fušky. Deväťdesiat percent hasičov robí fušky, aby uživili vlastnú rodinu. A takto unavení, vyčerpaní potom chodia do služby a majú zachraňovať ľudské životy. Čiže namiesto toho, aby sme sa zamerali na to, že im naozaj pridáme, že sa o nich postaráme, že sa nebudeme nimi chváliť, keď ich vyšleme, ja neviem, hasiť požiare, keď sú nejaké požiare v Grécku alebo v Taliansku, a potom ich vítať so všetkým onore u prezidenta, u ministra a dávať im medaile. Nie. Dajte im naozaj to, čo potrebujú. Ohodnoťte ich. Dajte im tie platy, ktoré potrebujú, aby z nich mohli reálne vyžiť. Pretože tí, ktorí to robia, to robia v podstate ako svoje životné poslanie. A chcú to robiť. Ale je veľa policajtov, pardon, je veľa hasičov, ktorí odchádzajú preto, pretože si to nemôžu dovoliť. Jednoducho z toho platu nevyžijú. Veď byť hasičom 10-15 rokov a mať plat nejakých 1 300 - 1 400 eur, a to ešte akože slušný, tak to je fakt na hanbu. A zároveň sa im vyhrážať, že ak sa budeš súdiť, tak ťa budeme postihovať, alebo ťa budeme dávať do iných služieb, alebo ti nebudeme dávať také príplatky a podobne, to tiež nie je riešenie. To tiež vytvára naozaj tlaky v rámci toho hasičského zboru. Je mi to veľmi ľúto, ale za takýto návrh, jednoducho ktorý nie je koncepčný, sa hlasovať nedá. Ja si veľmi dobre uvedomujem, že to môže čiastkovo a možno dočasne tým hasičom pomôcť, ale sami hasiči zistia, že keď prídu tie prvé výplaty s tými prvými odmenami, tak že budú veľmi sklamaní. Takže ja by som očakával od vás, pán minister, a už sme tu, hovorím, mali tých ministrov vnútra kvantum, bolo ich odvtedy, čo vznikol tento problém, asi šesť alebo sedem, že sa konečne príde s nejakým koncepčným riešením. Vieme, že vedenie Hasičského a záchranného zboru hovorí o tom, že je potrebné investovať do hasičov, hasičských staníc. Choďte sa pozrieť do Dúbravky, do Hasičskej stanice Dúbravka, čo tam uvidíte. Choďte sa pozrieť, a nie, teraz, keď som bol v lete alebo kedy v Hasičskej stanici v Senci, tam padá omietka zo stropu, hej? Že odvtedy, čo sa postavila, sa do hasičskej stanice neinvestovalo ani päť korún. Majú niekoľko vozidiel, ktoré sú odstavené. Napríklad sú hasičské stanice, kde napríklad nemajú plošinu. Spoliehajú sa na plošinu z iného mesta. A podobné veci. Vie sa, že ich je málo. Vy síce hovoríte, že naplnenosť je 97 %. Tak ale viete, keď si nastavíte tabuľky tak, že to, čo máte, je dosť, tak potom môžete mať naplnenosť aj 100 %, ale vieme veľmi dobre, že ich nie je dosť. A hovorí to aj vedenie Hasičského a záchranného zboru. Takže tým, že ich nie je dosť, potom musia ťahať aj služby za ostatných, potom musia ťahať nadčasy, ktoré im nechcete preplatiť, porušuje sa smernica Európskej únie, potom sa vymýšľajú takéto nejaké náhradné riešenia a rôzne prechodné riešenia, vyvíjajú sa nátlaky na hasičov, vyhrážky a podobné veci. Nič to nerieši. Je mi to ľúto. Ja očakávam, že využijete svoj čas aj efektívnejšie aj v lete a že prídete v čo najskoršej dobe aj s koncepčným riešením tak, aby ten záchran... Hasičský a záchranný zbor mohol fungovať efektívne, aby tí ľudia už boli aj konečne zaplatení. Ďakujem veľmi pekne.